GCAP ลุยขยายฐานลูกค้าเต็มสูบ ตั้งเป้ายอดปล่อยสินเชื่อปี 62 แตะ 1.5 พันลบ.
GCAP เดินหน้าขยายฐานลูกค้าเต็มสูบ ตั้งเป้ายอดปล่อยสินเชื่อปี 62 แตะ 1.5 พันลบ.
GCAP เดินหน้าขยายฐานลูกค้าเต็มสูบ ตั้งเป้ายอดปล่อยสินเชื่อปี 62 แตะ 1.5 พันลบ.
10 พ.ค. 2562

นายสเปญ จริงเข้าใจ กรรมการผู้จัดการ บริษัท จี แคปปิตอล จำกัด (มหาชน) หรือ GCAP เปิดเผยถึงผลประกอบการของบริษัทฯในงวดไตรมาส 1/62 มียอดปล่อยสินเชื่อใหม่รวม 285 ล้านบาท ลดลงร้อยละ 4 จากงวดเดียวกันของปีก่อน สัดส่วนการปล่อยสินเชื่อใหม่แบ่งเป็นสินเชื่อเช่าซื้อร้อยละ 62 สินเชื่อส่วนบุคคลและนิติบุคคลร้อยละ 38 บริษัทฯ มีรายได้รวมจำนวน 83.88 ล้านบาท เพิ่มขึ้น 13.28 ล้านบาท หรือเพิ่มขึ้นร้อยละ 18.81 เมื่อเทียบกับงวดเดียวกันของปีก่อนที่มีรายได้รวมจำนวน 70.60 ล้านบาท
โดยกำไรสุทธิในงวดไตรมาส 1/62 เท่ากับ 8.76 ล้านบาท ลดลง 4.48 ล้านบาท หรือลดลงร้อยละ 33.80 เมื่อเปรียบเทียบกับงวดเดียวกันของปีก่อนที่มีกำไรสุทธิ 13.24 ล้านบาท
สำหรับประมาณการผลประกอบการในไตรมาสที่ 2/62 นี้ คาดว่าจะทำได้ตามเป้าหมาย โดยบริษัทเห็นความชัดเจนในการปล่อยสินเชื่อเพิ่มขึ้น โดยเฉพาะสินเชื่อรถแทรกเตอร์ ขณะเดียวกันความต้องการใช้สินเชื่อจากลูกค้ามีการขยายตัวมากขึ้น ทำให้บริษัทยังคงเดินหน้าให้บริการสินเชื่อดังกล่าวแก่ลูกค้าได้ตรงตามกลุ่มเป้าหมาย
“ภาพรวมการปล่อยสินเชื่อใหม่ในไตรมาสที่ 2 คาดว่าจะเป็นไปตามเป้า จากแนวโน้มและปริมาณที่ยังมีทิศทางที่ดี ขณะเดียวกันแผนการดำเนินธุรกิจช่วงที่เหลือจากนี้ บริษัทจะเดินหน้าควบคุมหนี้ที่ไม่ก่อให้เกิดรายได้ (NPL) ให้เป็นไปตามแผนที่กำหนด โดยการติดตามเจรจาหนี้สินจากลูกค้าอย่างใกล้ชิดและการใช้บริษัทบริหารติดตามหนี้ภายนอกเสริมอีกแรง ทั้งนี้ ปีที่ผ่านมา บริษัทได้ปรับโครงสร้างและระบบการทำงานภายในองค์กรให้มีประสิทธิภาพมากขึ้น คาดว่าการปรับปรุงดังกล่าวจะผลักดันการดำเนินธุรกิจของบริษัทให้ดีขึ้น” นายสเปญ กล่าว
ส่วนความคืบหน้าการจัดตั้งบริษัทร่วมทุนภายใต้ชื่อ “สบายใจมันนี่” ร่วมกับ บริษัท 9F International Holding PTE. LTD ซึ่งเป็นบริษัททางการเงินชั้นนำจากประเทศจีน หลังได้มีการลงนามร่วมทุนอย่างเป็นทางการเสร็จสิ้นแล้วเมื่อปลายปีที่ผ่านมา โดยบริษัทถือหุ้นในสัดส่วน 51% และ 9F ถือหุ้นในสัดส่วน 49% คาดว่าจะเสร็จสิ้นและสามารถเปิดตัวผลิตภัณฑ์ใหม่ในช่วงไตรมาส 3 ปี 2562 ตามแผน
โดยปีนี้บริษัทตั้งเป้าปล่อยสินเชื่อที่ 1,500  ล้านบาท จากปีก่อนที่ 1,200 ล้านบาท โดยแบ่งเป็นการปล่อยสินเชื่อเช่าซื้อร้อยละ 75  สินเชื่อส่วนบุคคลและนิติบุคคลอีกร้อยละ 25  คาดการณ์สัดส่วนสินเชื่อเช่าซื้อจะเติบโตสูงขึ้นจากการขยายฐานลูกค้า อีกทั้งคู่ค้าในส่วนของเครื่องจักรกลทางการเกษตรจะออกสินค้าใหม่ ทำให้บริษัทประเมินทิศทางการขอสินเชื่อเช่าซื้อจะเพิ่มขึ้นตามสินค้าใหม่เช่นกัน